Bagdadbanen
Store norske leksikon,Teknologi og industri,Transport,Jernbane og sporvei,Jernbanelinjer
Bagdadbanen, jernbanestrekning fra Istanbul til Bagdad. Banen går fra Haydarpaşa i Istanbul, gjennom hele Tyrkia og inn på syrisk område. Fra Aleppo og østover følger linjen den tyrkisk-syriske grensen forbi Nusaybin til grensen av Irak, deretter over Mosul til Bagdad.
Banen ble påbegynt 1888 med tysk økonomisk støtte. I 1899 fikk et tysk selskap konsesjon av den daværende tyrkiske regjering på å fullføre linjen, som da var ført frem til Ankara. Banen var et ledd i Tysklands kamp om handelsherredømmet i tyrkisk Asia og ble motarbeidet av England, Frankrike og Russland. Ved utgangen av den første verdenskrig manglet bare en strekning mellom Mosul og Samarra. Den ble fullført i 1940. I 1971 ble Bagdadbanen forlenget til Basra ved Persiske bukt. Les mer i Store norske leksikon jernbane